Teheranska pokrajina
Teheranska pokrajina (perz.: استان تهران) je jedna od 31 iranske pokrajine. Prostire se na površini od 18.814 km2 i nalazi se na sjeveru centralnog iranskog platoa. Ova pokrajina graniči sa pokrajinama: Mazandaran na sjeveru, Komskom na jugu, Semnanskom na istoku i Alborškom na zapadu. Glavni grad pokrajine je Teheran, po kojem je pokrajina i dobila naziv a koji je ujedno i glavni grad Irana. Juna 2005. godine, u pokrajini je bilo 13 gradskih općina, 43 općine i 1.358 sela. Ova pokrajina je privredno najbogatija pokrajina Irana jer učestvuje sa oko 29% u ukupnom BDP-ju države. Osim toga, u njoj živi oko 18% stanovništva Irana i najindustrijalizovanija je iranska pokrajine. Oko 86,5% stanovništva živi u urbanim a 13,5% stanovništva u ruralnim područjima. Danas je Teheran, s populacijom od više od 7 miliona stanovnika rangiran među 20 najmnogoljudnijih gradova svijeta.